Мэкъумэш IэщIагъэхэр къыхыдох
Налшык дэт «Дыщэ щхьэмыж» мэкъумэш концерным и хэщIапIэм иджыблагъэ щекIуэкIащ зэIущIэ купщIафIэ. Концерным и генеральнэ унафэщI IутIыж Арсен, Къэбэрдей-Балъкъэр къэрал мэкъумэш университетым и ректор Щыхьмырзэ Мухьэмэд, а еджапIэ нэхъыщхьэм ветеринарие медицинэмкIэ и факультетым и декан Тэрчокъуэ Тимур сымэ яхуэзащ IутIыж Борис и цIэр зезыхьэу Зэрэгъыж къуажэм дэт курыт школым и еджакIуэхэмрэ егъэджакIуэхэмрэ. ЗэIущIэм и къалэн нэхъыщхьэхэм ящыщт ныбжьыщIэхэр мэкъумэш IэщIагъэхэм дегъэхьэхыныр, ахэр «Дыщэ щхьэмыжым» и Iэщ комплексымрэ абы къепха IэнатIэхэмрэ зыщегъэплъыхьыныр.
Зэхуэсыр къызэIуихащ IутIыж Арсен. И къуажэгъу ныбжьыщIэхэр абы щыгъуазэ ищIащ езым и гъащIэ гъуэгуанэм, иджыри щIалэу мэкъумэш лэжьыгъэм дихьэхауэ зэрыщытам, иужькIэ ар IэщIагъэу къызэрыхихами тепсэлъыхьащ.
— Мы зэманым, зэрынэрылъагъущи, хуабжьу зеужьыж мэкъумэш IэнатIэм, абы къыдэкIуэу мэкъумэш IэщIагъэхэм хуеджэну хуейхэри нэхъыбэ мэхъу. Урысей Федерацэр Дунейпсо Сату Зэгухьэныгъэм (ВТО) зэрыхыхьам, къежьа инновацэ технологиехэм, мэкъумэш IэнатIэм механизацэмрэ автоматизацэмрэ зэрызыщаужьам IэщIагъэлIхэр гъэхьэзырынми бгъэдыхьэкIэщIэхэр къагъэсэбэпыну къегъэув. Апхуэдэ къалэнышхуэм къызыхуэтыншэу пэлъэщ еджапIэ нэхъыщхьэхэм ящыщщ КIуэкIуэ Валерэ и цIэр зезыхьэ КъБКъМУ-р, — къыхигъэщащ IутIыжым. — «Дыщэ щхьэмыж» мэкъумэш концерным а еджапIэ нэхъыщхьэм илъэс къэс ирищIылIэнущ зэгурыIуэныгъэ хэха. Абы ипкъ иткIэ ди IэнатIэм папщIэ КъБКъМУ-м игъэхьэзырынущ IэщIагъэлIи 5 — 10. Абыхэм я лэжьыгъэ практикэхэр ди деж щекIуэкIынущ икIи а IэщIагъэлI ныбжьыщIэхэр иужькIэ дэ лэжьакIуэу къэтщтэжынущ.
«Дыщэ щхьэмыж» мэкъумэш концерным мы зэманым щолажьэ цIыху 600-м щIигъу. Ахэр къызыхуэтыншэу къызэгъэпэщащ я лэжьыгъэкIэ, социальнэ, медицинэ IуэхутхьэбзэхэмкIэ, улахуэ тэмэм къахь. Концерным и лэжьакIуэхэм папщIэ иухуэну и мурадщ псэупIэ унэхэр.
АдэкIэ ныбжьыщIэхэм захуигъэзащ КъБКъМУ-м и ректор Щыхьмырзэ Мухьэмэд. Ар еджакIуэхэм яхутепсэлъыхьащ зи пашэ еджапIэм щекIуэкI егъэджэныгъэ-гъэсэныгъэ лэжьыгъэм. Студент мини 8-м нэс щоджэ университетым. Абыхэм къахь стипендиехэр ику иту сом мини 8 мэхъу. НэхъыфIу еджэхэм я стипендиехэр сом мин 15-м нос. Мэкъумэш IэщIагъэ 25-м ахэр хурагъаджэ щIэныгъэлI мини 2-м нэсым. ЕджапIэм илъэс къэс къещтэ студент минрэ ныкъуэм щIигъу. Ахэр общежиткIэ къызыдогъэпэщ. Университетым и щIалэгъуалэр хэтщ къэралпсо, дунейпсо щIэныгъэ-практикэ конференцхэм, зэпеуэ зэмылIэужьыгъуэхэм.
— ЩIэныгъэрэ IэщIагъэрэ зэрыщызрагъэгъуэтым къыдэкIуэу, ди деж щеджэ щIалэгъуалэр жыджэру хэтщ республикэм и щэнхабзэ гъащIэм. Абыхэм ябгъэдэлъ зэчий зэхуэмыдэхэр къызэкъуахыну, ягъэлъэгъуэну Iэмалхэр яIэщ. Университетым къыщызэдгъэпэщауэ щолажьэ лъэпкъ къафэхэмкIэ ансамблыр, «Синдхэр» зыфIащар. Ди еджакIуэхэр хэтщ «Студент гъатхэ» фестивалым, КВН джэгухэм. Апхуэдэу диIэщ дызэрыгушхуэ спортсменхэри: ди гъэсэнхэм къахэкIащ Олимп Джэгухэм я чемпион, дунейпсо чемпионхэр, УФ-м спортымкIэ и мастерхэр, — яжриIащ Щыхьмырзэм ныбжьыщIэхэм.
Ректорым и псалъэм дыщIигъуу зэIущIэм кърихьэлIахэм захуигъэзащ Тэрчокъуэ Тимур. Ар зэпкърыхауэ тепсэлъыхьащ зи унафэщI факультетым зыщыхурагъаджэ IэщIагъэхэм, абы щекIуэкI студент гъащIэм. ИужькIэ школакIуэхэм зыщаплъыхьащ «Дыщэ щхьэмыж» мэкъумэш концерным и IэнатIэ зэмылIэужьыгъуэхэм. КъызэрыщIэкIымкIэ, «Дыщэ щхьэмыжым» илъэс зыбжанэ хъуауэ щолажьэ КъБКъМУ-м и факультет зыбжанэм я къудамэхэр, кафедрэ щхьэхуэр. Апхуэдэу студентхэм я лэжьыгъэ практикэр щрагъэкIуэкI, щIэныгъэ къэхутэныгъэ зэмылIэужьыгъуэхэр щызэфIах, кандидат, доктор диссертацэхэр щагъэхьэзыр икIи щыпхагъэкI. А псори хуабжьу яфIэхьэлэмэт хъуащ ныбжьыщIэхэм.
ЗэIущIэм и кIэухыу егъэджакIуэхэмрэ абыхэм я гъэсэнхэмрэ фIыщIэ хуащIащ а Iуэхугъуэ хьэлэмэтыр, купщIафIэр къахузэзыгъэпэща псоми. Шэч хэлъкъым: апхуэдэ зэхуэзэхэр сэбэп хъунущ ныбжьыщIэхэм IэщIагъэ къыхахынымкIэ, гъащIэм я увыпIэ щагъуэтынымкIэ.
ЖЫЛАСЭ Маритэ.
